Det har været en hård valgkamp den nordjyske SF'er Theresa Berg Andersen. Hun lægger ikke skjul på, at hun håber, det denne gang giver pote og en plads i Folketinget.

- Forløsningen bliver i aften hvorvidt, det er i den her retning, jeg skal eller ikke. Jeg udsætter ikke mig selv igen for sådan en valgkamp af den her kaliber en gang til, hvis ikke det giver et resultat. Sådan lyder det fra Theresa Berg Andersen, da TV2 Nords reporter er hjemme hos den nordjyske SF-politiker. Theresa Berg Andersen er hjemme hos familien, som hun mener, hun skylder alt i denne valgkamp. - Min valgkamp er foregået i Nordjylland, og den skal også slutte i Nordjylland, siger hun. Ved det seneste valg til Folketinget var Theresa Berg Andersen fra Vesthimmerland bare 129 stemmer fra at ryge direkte ind på Christiansborg. Fik Christiansborg-erfaring Pladsen gik dengang til Lisbeth Bech-Nielsen. Siden fik Theresa Berg Andersen midlertidig status af folketingsmedlem, da selv samme Lisbeth Bech-Nielsen gik på barselsorlov. Desuden er hun med i byrådet i Vesthimmerlands Kommune. - Der er meget på spil. Jeg er spændt på, om jeg kommer i Folketinget. Det vil få store konsekvenser for mit liv, hvis jeg kommer ind, men det er jeg klar til at tage, siger hun. Foreløbige exitpolls viser en klar fremgang til SF med ni procent af stemmerne. - Jeg håber da, at vi får to mandater i Nordjylland, og det ene af dem bliver mit, siger Theresa Berg Andersen.